**Signe** on Helsingin keskustaan osoitteeseen Mannerheimintie 14 rakennettava liike- ja toimistorakennus. Se tulee 2020-luvulla korvaamaan nykyisen Aktian talon, joka puolestaan 1960-luvulla rakennettiin Huberin talon tilalle.

Signen rakennuttaa kiinteistösijoitusyhtiö Sponda ja sen on suunnitellut arkkitehtitoimisto Sarc pääsuunnittelijanaan Sarlotta Narjus. Rakennukseen tulee yhdeksän kerrosta, joista kahdessa alimmassa on liiketilaa. Toimistotilojen päävuokralaiseksi tulee PwC.

Tontilla sijaitsevan Aktian talon purkutyöt alkoivat marraskuussa 2023, ja Signe on tarkoitus ottaa käyttöön vuonna 2026. Uusi rakennus tavoittelee LEED-ympäristöarviointijärjestelmän korkeinta Platinum-sertifikaattia.

Historia
--------

Mannerheimintie 14:n tontille valmistui vuonna 1891 Theodor Höijerin piirtämä uusrenessanssityylinen Huberin talo. Se purettiin vuonna 1960 Kurt Simbergin suunnitteleman Aktian talon tieltä, joka valmistui kolme vuotta myöhemmin. Vuonna 2016 Kiinteistösijoitusyhtiö Sponda osti rakennuksen osana kuuden kiinteistön ja yhteensä 576 miljoonan euron kauppaa. Havainnekuvat korvaavasta uudisrakennuksesta julkaistiin lehdistössä loppuvuodesta 2022.

### Keskustelu Aktian talon purkamisesta

Aktian talon purkamispäätös herätti arvostelua muun muassa hiilipäästöjen näkokulmasta. Rakennuttaja perusteli uudisrakentamista ympäristösyillä, ja sillä että vanhaa rakennusta olisi haastava korjata, ja sen matala kerroskorkeus rajoittaisi taloteknisiä ratkaisuja. Spondan mukaan purkaminen mukaan luettuna uudisrakennuksen koko elinkaaren käyttäjäkohtainen hiilijalanjälki pienenisi 34 prosenttia peruskorjaamiseen verrattuna, ja kuluisi "muutama vuosikymmen", kunnes purkavan uudisrakentamisen hiilijalanjälki olisi kuitattu. Korjausrakentamisen professorin mukaan olisi mielekkäämpää laskea hiilijalanjälki käyttäjien sijaan neliöitä kohden, sillä rakennusta lämmitetään ja ylläpidetään jatkuvasti. Sponda kertoo sitoutuneensa kestävän purkamisen green deal -sopimukseen, jossa pyritään lisäämään purkumateriaalien kierrätystä ja uudelleenkäyttöä. Tavoitteena on muun muassa käyttää vanhan rakennuksen julkisivun graniittilaattoja uudisrakennuksen terassien päällystämiseen. Signen neliöpohjaisten hiilidioksidipäästöjen on sanottu olevan 31 prosenttia pienemmät verrattuna tavalliseen toimistorakentamiseen.

Arkkitehtuuri
-------------

Signen julkisivua koristavat suuret ikkunat ja luonnonkivimateriaalit. Mannerheimintien puoleinen julkisivu on jaettu kahteen keskenään erinäköiseen osaan, jonka tarkoituksena on integroida se paremmin naapurirakennusten mittakaavaan. Aktian talosta poiketen Signen katutaso rakennetaan kiinni muun katulinjan kanssa, ja sen liiketiloissa on suuret näyteikkunat.

Rakennuttajan mukaan Signen myötä Mannerheimintien ja Kalevankadun kulma eheytyy kaupunkikuvallisesti, ja avoin sekä aiempaa korkea maantasokerros elävoittää katua jalankulkijoille.

Lähteet
-------

1. ↑  PwC signs lease at Sponda project Signe ahead of work commencing *STT*. Viitattu 6.11.2023. (englanniksi)
2. 1 2 3 4  Arkkitehdit: "Uusi rakennus katsoo tulevaisuuteen, mutta kunnioittaa kaupunkikuvaa" *Signe*. Viitattu 6.11.2023.
3. ↑  Mannerheimintie 14 *Sponda*. Viitattu 6.11.2023.
4. 1 2  Jatke toteuttaa Spondan Mannerheimintie 14:n harvinaislaatuisen uudisrakennushankkeen *Jatke*. Viitattu 6.11.2023.
5. 1 2  PwC muuttaa Helsingin ydinkeskustaan loppuvuodesta 2026 *PwC*. Viitattu 6.11.2023.
6. ↑  Signe – Helsingin harvinaisin. *Signe*. Viitattu 6.11.2023.
7. ↑  Sponda sai luvan talon purkamiseen aivan Helsingin ytimessä – katso kuvat sen tilalle tulevasta rakennuksesta *Ilta-Sanomat*. Viitattu 6.11.2023.
8. ↑  Talonrakennushanke Mannerheimintie 14:n työt haittaavat liikennettä Helsingin keskustassa lokakuuhun 2026 saakka *Helsingin kaupunki*. Viitattu 12.11.2023.
9. ↑  Mannerheimintiellä alkaa talohanke, joka haittaa liikennettä kolme vuotta *Yle*. Viitattu 12.11.2023.
10. ↑  Helsingin ytimessä käynnistyy mittava purku-urakka – Stockmannin naapuriin nousee uusi toimistotalo *Kauppalehti*. Viitattu 6.11.2023.
11. ↑  Sponda ostaa kuusi kiinteistöä Forum-korttelista Helsingistä ja suunnittelee merkintäetuoikeusantia *Sponda*. Viitattu 12.11.2023.
12. ↑  Ydin­keskustasta puretaan talo – Havainne­kuvat näyttävät, mitä tulee tilalle *Helsingin Sanomat*. Viitattu 12.11.2023.
13. 1 2 3  Sponda sai luvan talon purkamiseen aivan Helsingin ytimessä – katso kuvat sen tilalle tulevasta rakennuksesta *Ilta-Sanomat*. Viitattu 7.11.2023.
14. ↑  Toimistojätin purkamista Helsingin keskustassa perustellaan ympäristö­syillä – HS selvitti väitteet *Helsingin Sanomat*. Viitattu 7.11.2023.
15. ↑  Mannerheimintie 14:n harvinaislaatuinen uudisrakennushanke käynnistyy *Yritysmaailma*. Viitattu 7.11.2023.